maging saan man siya naroon ay para sa kanya ay kasama niya si leoning. kung bakit? sapagka'sa mga balintataw ng kanyang mga mata ay waring nakadikit na ang larawan ni leoning na, hindi napapawi. at, sa gunita pa kaya naman niya mapawi? oh, makalilibong hindi! waring kung naaalaala niya si leoning ay para bang nakikita niyang nagdudulot sa kanya ng ngiti. kaya hindi maaaring sumagi sa kalooban ng binata ang gawang paglimot. tunay at wagas ang kanyang pagibig at pagmamahal. ngayon pang kanyang damdamin ay hindi man lamang dinadalaw ng ano mang pagkainip pagka'mula na nang sila ay magsumpaan ni leoning, na, di magkukupas ang kanilang matamis na pagsusuyuan, sa pakiwari niya ay siya na ang napakaligaya sa lahat sa sangdaigdig. para sa kanya ay waring laging mabituin ang langit, laging nasisinag niya ang pagasa, ang ligaya ng palad at kaaliwan ng puso. kaya sa pagpunta niyang yaon kina leoning ay boong galak halos naguumapaw sa kanyang dibdib ang katuwaan.